Bely teenoor mekaar - Solidariteit WêreldSolidariteit Wêreld
Tuis › 10 minute voor werk Juig › Bely teenoor mekaar
Bely teenoor mekaar
Woensdag | 11 Julie | 2018
‌Bely julle sondes eerlik teenoor mekaar en bid vir
mekaar, sodat julle gesond kan word.
– Jakobus 5:16
Jesus wil hê dat ons mekaar moet liefhê soos Hy ons liefhet (lees Johannes 15:12). Dit beteken dat ons mekaar in armoede, siekte en dood moet bystaan, maar ook in die donker ure van selfverwyt en sondebesef. Doen dit met liefde en deernis. ‘Dra mekaar se laste,’ vermaan Paulus die gemeente van Galasië, ‘en gee op dié manier uitvoering aan die wet van Christus’ (Gal 6:2).Soms is daar niks beter as ’n goeie uitpraatsessie by ’n vriend of ’n vriendin nie.
As jy iemand ken wat bereid is om te luister wanneer jy nie herwaarts of derwaarts weet nie en wat jou nie met harde woorde en teregwysings sal veroordeel nie, maar in liefde vertroos en saam met jou sal bid, is jy geseënd. So iemand is nie net ’n vriend in nood nie, maar tree ook op soos een van Jesus se verteenwoordigers op aarde.
Deur Jesus het ons direkte toegang tot die Vader gekry en kan elke mens op aarde in Jesus se Naam tot God bid en sy sonde voor Hom bely. Ons doen dit die meeste van die tyd in die privaatheid van ons binnekamers, maar soms het ons die ondersteuning en gebede van ander wat ons in Jesus kan vertrou, bitter nodig. Vriende wat saambid en selgroeplede wat mekaar bystaan, kan ’n gedugte ondersteuningsnetwerk vorm. Jesus belowe: ‘Waar twee of drie in my Naam saam is, daar is Ek by hulle’ (Matt 18:20).
‌Liewe Here Jesus, psigiaters en sielkundiges se spreekkamers sit vol eensame mense wat geen ondersteuningsnetwerk het nie en moet betaal om getroos te word. Baie dankie dat ek my hart
voor U en voor goeie vriende kan uitstort.